SPALI ตั้งเป้าปี 59 เปิดโครงการแนวราบไม่ต่ำกว่า 20 โครงการ
SPALI คาดยอดขายโครงการแนวราบทุกโครงการในปี 58 ไม่ต่ำกว่า 1 หมื่นลบ. จากปี 57 มี 8.33 พันลบ. ตั้งเป้าปี 59 เปิดโครงการแนวราบไม่ต่ำกว่า 20 โครงการ 
25 พ.ย. 2558

นายไตรเตชะ ตั้งมติธรรม กรรมการและรองกรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า ในปี 2559 บริษัทจะเดินหน้าพัฒนาโครงการที่อยู่อาศัยในแนวราบเพิ่มขึ้น โดยเน้นขยายตลาดกระจายในทุกทำเลศักยภาพทั้งในกรุงเทพฯ ปริมณฑล และต่างจังหวัด ซึ่งคาดว่าจะมีการเปิดตัวโครงการแนวราบไม่ต่ำกว่า 20 โครงการในปี 2559
โดยในปี 2558 บริษัทวางแผนเปิดตัวโครงการที่อยู่อาศัยในแนวราบ โครงการใหม่ทั้งสิ้น 19 โครงการ จำนวนกว่า 4,700 ยูนิต มูลค่ารวมประมาณ 18,160 ล้านบาท โดยมีการลงทุนพัฒนาโครงการใหม่ในกรุงเทพฯ ปริมณฑล และหัวเมืองต่างจังหวัด  ทั้งในจังหวัดที่มีการพัฒนาโครงการอยู่แล้ว และล่าสุดขยายไปสู่จังหวัดนครราชสีมา อีกทั้งยังมีการเปิดตัวโครงการภายใต้แบรนด์ใหม่ของศุภาลัย  อาทิ  ศุภาลัย พรีมา วิลล่า ศุภาลัย ไพรด์ และศุภาลัย พรีโม่ เพื่อรองรับความต้องการของกลุ่มลูกค้าที่หลากหลาย และเตรียมขยายฐานการเติบโตของบริษัทฯในอนาคต
ขณะที่ภาพรวมโครงการแนวราบทุกโครงการของศุภาลัยในปี 58 มีอัตราการเติบโตที่โดดเด่นเป็นอย่างมาก โดยคาดว่าจะมีสัดส่วนการเติบโตสูงถึงกว่า 20% และคาดว่าจะทำยอดขายของแนวราบได้กว่า 10,000 ล้านบาท เพิ่มขึ้นจากปี 57 ที่มียอดขายโครงการแนวราบรวม 8,332 ล้านบาท ซึ่งเป็นการเปลี่ยนแปลงที่ดีอย่างต่อเนื่อง